Kristian Thulesen Dahl (DF), 2022-02-24:
Tak for det, formand, og tak til regeringen for at have fremsat det her beslutningsforslag, som jo desværre er blevet en nødvendighed.
Jeg synes også, at jeg med det samme vil sige, at vi undervejs har følt os godt informeret, også på de møder, der har været i Det Udenrigspolitiske Nævn i Folketinget.
Det håber vi selvfølgelig også vil fortsætte i den kommende tid med den højspændte situation, vi er i.
Den aggression, som Rusland udøver over for Ukraine, er trist – ja, man bliver bare så ærgerlig, når man ser, hvad der foregår i Europa lige nu – og Danmarks eneste mulighed er at være et fuldtonet og troværdigt medlem af NATO og dermed udfylde vores plads som et lille land og dermed være en af de brikker i NATO, som kan udgøre en samlet afskrækkelse over for Rusland.
Det handler selvfølgelig først og fremmest om, at vi er i stand til at håndhæve NATO's geografiske suverænitet, så vi kan sikre vores NATO-partnere og dermed jo også os selv, men også dermed sende et klart signal til Ruslands præsident Putin om, at vi ikke tolererer den aggressivitet, som Rusland udviser.
Det er klart, og det synes jeg også skal siges nu, at der nok er mange danskere, der sidder og kigger på det her og tænker: Det er alligevel sin sag, at vi siger, at vi nu skal håndhæve sikkerheden i NATO-området, når det er Ukraine, der som et ikke-NATO-land bliver angrebet af Rusland.
Vores modsvar fra Vesten er sanktionssporet.
Det er klart, at når man kigger på sanktionssporet, kan man godt blive lidt i tvivl om, om det vil have den effekt, som vi alle sammen håber.
Som flere andre ordførere har været inde på, er det specielt i forbindelse med hele energispørgsmålet, som jo er et utrolig essentielt spørgsmål, når det handler om sanktioner over for Rusland.
Det har været nævnt flere gange i debatten, at Rusland leverer ca. 40 pct. af den gas, som EU forbruger, og det betyder jo også, at vi på mange måder i Vesten er i lommen på Rusland, når det drejer sig om energiforsyningen.
Derfor synes jeg, det er helt rigtigt, som andre ordførere også tidligere har været inde på, at det her er et omdrejningspunkt, i forhold til hvordan vi håndterer sanktionssporet, så det får den klare effekt, som vi ønsker det skal have.
For hvis vi skal sikre befolkningsmæssig opbakning til sanktionssporet, som dermed kan lykkes over for Rusland, så kræver det, at de danske familier også kan se, at det tjener det formål.
Det er klart, at i en situation med stigende priser og sandsynligvis i den kommende tid endnu højere energipriser for danskere og andre europæere som følge af den her konflikt, er det her altså noget, som regeringen må have den allerstørste opmærksomhed på.
Vi synes i Dansk Folkeparti, at vi skal afsøge alle muligheder for at øge vores energiforsyningssikkerhed.
Selv om jeg godt ved, at der er mange, der råber op om at gå grønt amok, og hvad der ellers bliver sagt i den her tid, må man bare sige, at den grønne omstilling løser det her på længere sigt, men ikke på kort sigt.
På kort sigt løser vi det kun, ved at vi også får øget vores leverancer af fossile brændsler – vi kan lige så godt sige det, som det er – som olie og gas fra andre steder end Rusland.
Det bliver man simpelt hen nødt til at tage med i den her diskussion for at sikre, at sanktionssporet får den effekt og troværdighed, det skal have for at få Rusland i tale.
Med de her bemærkninger er der fuldtonet støtte til beslutningsforslaget fra Dansk Folkeparti, og vi håber virkelig, at den her ulykkelige situation, som vi ser i Europa lige nu, snart bringes til ende.